Document ID: 31987R1807

*****
ΚΑΝΟΝΙΣΜΟΣ (ΕΟΚ) αριθ. 1807/87 ΤΗΣ ΕΠΙΤΡΟΠΗΣ
της 29ης Ιουνίου 1987
για την τροποποίηση του κανονισμού (ΕΟΚ) αριθ. 3143/85 για τη διάθεση, σε μειωμένη τιμή, βουτύρου παρεμβάσεως που προορίζεται για την άμεση κατανάλωση υπό μορφή συμπυκνωμένου βουτύρου
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
τον κανονισμό (ΕΟΚ) αριθ. 804/68 του Συμβουλίου της 27ης Ιουνίου 1968 περί κοινής οργανώσεως της αγοράς στον τομέα του γάλακτος και των γαλακτοκομικών προϊόντων (1), όπως τροποποιήθηκε τελευταία από τον κανονισμό (ΕΟΚ) αριθ. 773/87 (2), και ιδίως το άρθρο 6 παράγραφος 7,
Εκτιμώντας:
ότι ο κανονισμός (ΕΟΚ) αριθ. 3143/85 της Επιτροπής (3), όπως τροποποιήθηκε τελευταία από τον κανονισμό (ΕΟΚ) αριθ. 1096/87 (4), εισήγαγε καθεστώς πωλήσεως σε μειωμένη τιμή βουτύρου παρεμβάσεως που προορίζεται για την άμεση κατανάλωση υπό μορφή συμπυκνωμένου βουτύρου·
ότι η πείρα που αποκτήθηκε έδειξε ότι είναι σκόπιμο, προκειμένου να επιτραπεί σημαντικότερη διάθεση, να διαφοροποιηθούν οι τιμές πωλήσεως του βουτύρου συναρτήσει της περιεκτικότητας του συμπυκνωμένου βουτύρου σε λιπαρές ουσίες·
ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχειρίσεως Γάλακτος και Γαλακτοκομικών Προϊόντων,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Το άρθρο 2 του κανονισμού (ΕΟΚ) αριθ. 3143/85 τροποποιείται ως εξής:
1. Η παράγραφος 1 αντικαθίσταται από το ακόλουθο κείμενο:
«1. Το βούτυρο που αναφέρεται στο άρθρο 1 πωλείται κατά την αναχώρηση από την αποθήκη σε τιμή ίση με την τιμή αγοράς που εφαρμόζεται από τον εν λόγω οργανισμό παρεμβάσεως την ημέρα της συνάψεως της συμβάσες πωλήσεως μειωμένη κατά:
- 265 ECU ανά 100 χιλιόγραμμα, για τη μεταποίηση σε συμπυκνωμένο βούτυρο περιεκτικότητας σε λιπαρές ουσίες ίσης ή μεγαλύτερης από 98 %,
- 263 ECU ανά 100 χιλιόγραμμα για τη μεταποίησή του σε συμπυκνωμένο βούτυρο περιεκτικότητας σε λιπαρές ουσίες ίσης ή μεγαλύτερης από 96 %.»
2. Το δεύτερο εδάφιο της παραγράφου 4 αντικαθίσταται από το ακόλουθο κείμενο:
«Η σύμβαση πωλήσεως αναφέρει, ιδίως, την περιεκτικότητα σε λιπαρές ουσίες του συμπυκνωμένου βουτύρου, την εγκατάσταση όπου όλο το βούτυρο θα μεταποιηθεί σε συμπυκνωμένο βούτυρο και θα συσκευαστεί, σύμφωνα με τα άρθρα 4 και 5 και, ενδεχομένως, την εγκατάσταση όπου όλο το συμπυκνωμένο βούτυρο θα συσκευαστεί για να διατεθεί στο εμπόριο σύμφωνα με το άρθρο 4 παράγραφος 3.»
Άρθρο 2
Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.
Εφαρμόζεται στις συμβάσεις που έχουν συναφθεί από την ημέρα ενάρξεως ισχύος του.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 29 Ιουνίου 1987.

Labels: 3
2
17